A Tanács 2580/78/EGK rendelete

(1978. október 31.)

az olívaolaj 1977/78. gazdasági évének kiterjesztéséről, az erre az ágazatra vonatkozó különleges intézkedésekről és a 878/77/EGK rendeletnek a mezőgazdaságban alkalmazandó átváltási árfolyamok tekintetében történő módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb a 2543/73/EGK rendelettel [1] módosított, az elszámolási egység értékéről és a közös agrárpolitika céljaira alkalmazandó átváltási arányokról szóló 129. tanácsi rendeletre [2] és különösen annak 3. cikkére,

tekintettel a legutóbb az 1562/78/EGK rendelettel [3] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [4] és különösen annak 36. cikkére,

tekintettel a Közösség és Görögország közötti olaj- és zsírkereskedelemről szóló, 1966. október 27-i 162/66/EGK tanácsi rendeletre [5] és különösen annak 10. cikkére,

tekintettel a Bizottság javaslatára,

tekintettel a Monetáris Bizottság véleményére,

mivel a 136/66/EGK rendelet 4. cikke (3) bekezdésének megfelelően az olívaolajra vonatkozó gazdasági év minden évben november 1-jén kezdődik; mivel az 1562/78/EGK rendelet 1978. november 1-jétől az olívaolaj piacának közös szervezését több tekintetben is módosította;

mivel az új rendelkezések végrehajtásához szükséges összes rendelkezést nem lehet időben elfogadni; mivel ennélfogva az 1977/78. gazdasági évet annyival meg kell hosszabbítani, amennyi idő feltétlenül szükséges ezeknek a rendelkezéseknek az elfogadásához, és az 1562/78/EGK rendelet végrehajtását ennek megfelelően el kell halasztani;

mivel a meghosszabbított időszak alatt azt a helyzetet kell fenntartani, amely 1978 októberében állt fenn;

mivel az importlefölözésre vonatkozó új rendelkezések végrehajtásáig lehetőséget kell biztosítani, hogy a meghosszabbított időszakban a lefölözések pályázati úton történő rögzítésének rendszerét fenn lehessen tartani, a 2361/77/EGK rendelettel [6] módosított 2843/76/EGK [7] és 2844/76/EGK rendeletek [8] által előírt módon;

mivel a legutóbb a 976/78/EGK rendelettel [9] módosított, a mezőgazdaságban alkalmazandó átváltási árfolyamokról szóló, 1977. április 26-i 878/77/EGK tanácsi rendelet [10] 2a. cikke többek között előírja, hogy a tagállamok pénznemeire vonatkozó új irányadó átváltási árfolyamok az olívaolajra az 1978/79. gazdasági évtől kezdődően érvényesek;

mivel a gazdasági év kiterjesztése az új átváltási árfolyamok alkalmazásának késleltetése miatt káros következményekkel járhat a termelőkre nézve; mivel ennek a hiányosságnak az orvoslása érdekében elő kell írni, hogy ezeket az arányokat 1978. november 1-jétől kell alkalmazni,

ELFOGADTA EZT A RENDELETET:

1. cikk

Az 1562/78/EGK rendelet (3) bekezdésében az "1978. november 1." szövegrész helyére "1979. január 1." lép.

2. cikk

A 136/66/EGK rendelet 4. cikkének (3) bekezdésétől eltérve az olívaolajra vonatkozó 1977/78. gazdasági év 1978. december 31-én ér véget és az 1978/79. gazdasági év 1979. január 1-jén kezdődik.

3. cikk

Az 1978 októberére alkalmazandó havi emelések hatályban maradnak abban az időszakban is, amellyel az 1977/78. gazdasági év meghosszabbodik.

4. cikk

A 136/66/EGK rendelettől és a 162/66/EGK rendelettől eltérve az olívaolajra vonatkozó importlefölözéseket arra az időszakra, amellyel az 1977/78. gazdasági év meghosszabbodik, a 2843/76/EGK és a 2844/76/EGK rendelet szerint lehet rögzíteni.

5. cikk

(1) A 878/77/EGK rendelet 2a. cikke (2) bekezdésének g) pontja helyébe a következő rendelkezés lép:

"g) a h) és i) pontban jelzett esetek kivételével, a többi termék esetében, amelyekre vonatkozóan a gazdasági év ennek a rendeletnek a hatálybalépésekor még nem kezdődött meg, az 1978/79. gazdasági év kezdetétől;"

.

(2) A fent említett rendelet 2a. cikkének (2) bekezdése a következő ponttal egészül ki:

"i) olívaolaj tekintetében 1978. november 1-jétől."

6. cikk

Ez a rendelet az Európai Közösségek Hivatalos Lapjában való kihirdetése napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1978. október 31-én.

a Tanács részéről

az elnök

J. Ertl

[1] HL L 263., 1973.9.19., 1. o.

[2] HL 106., 1962.10.30., 2553/62. o.

[3] HL L 185., 1978.7.7., 1. o.

[4] HL 172., 1966.9.30., 3025/66. o.

[5] HL 197., 1966.10.29., 3393/66. o.

[6] HL L 277., 1977.10.29., 2. o.

[7] HL L 327., 1976.11.26., 4. o.

[8] HL L 327., 1976.11.26., 6. o.

[9] HL L 125., 1978.5.13., 32. o.

[10] HL L 106., 1977.4.29., 27. o.

--------------------------------------------------